Aalborg Kommune bytter gamle termometre kvit og frit.

Fra september til og med november 2007 har borgerne i Aalborg Kommune mulighed for at ombytte sit gamle kviksølvtermometer med et nyt digitalt febertermometer. Det er Renovationsvæsenet, der står bag kampagnen. Kviksølv er et af de farligste miljøgifte, der findes, da det ikke kan nedbrydes naturligt. Det har i ti år været ulovligt at sælge de gammeldags termometre, men der er stadig mange, der har de gamle kviksølvtermometre liggende. For at få udleveret det digitale termometer skal man tage det gamle kviksølvtermometer med til Rappenskralden, til personalet på en af Aalborg Kommunes genbrugspladser eller til Renovationsvæsenets administration.